คือพ่อหนูชอบวิ่งมากๆเลยค่ะ ท่านไปวิ่งออกกำลังกายเกือบทุกเช้า และล่าสุดท่านไปวิ่งมาราธอนมาค่ะ แล้วหนูเพิ่งจะรู้เมื่อไม่นานมานี้ว่าท่านปวดขาค่ะ ท่านทายาแล้วแต่เหมือนจะไม่หาย (ไม่แน่ใจว่าช่วงนี้ท่านยังวิ่งอยู่หรือเปล่า)แล้วอาทิตย์หน้าท่านก็มีตารางวิ่งมาราธอนด้วยค่ะ หนูลองไปหาข้อมูลทางเน็ตมาหลายเว็บแล้ว บ้างบอกให้ทำซ้ำแต่ลดปริมาณ บ้างบอกให้หยุดชั่วคราว และบ้างบอกให้พักไปเลย สรุปหนูควรทำอย่างไรดีคะ? หนูเป็นห่วงพ่อ อยากช่วยท่านจริงๆค่ะ
 คนที่ออกกำลังกายจนชิน เสพติดการออกกำลังกายแล้วจะให้เลิกคงยากครับ เพราะมีสารเอนไซม์สมองหลั่งออกมาทำให้หลังออกกำลังกายจะรู้สึกสดชื่นกระปรี้กระเป่าได้ แต่การที่ปวดขา อาจแสดงว่ามีความผิดปกติของ เส้นเลือดที่ไปเลี้ยงกล้ามเนื้อขาบางเส้นได้ เส้นเลือดอาจตีบแคบลง ที่เรียกว่า Atherosclerosis ซึ่งจะทำให้เกิดเลือดไปเลี้ยงไม่พอ สาเหตุเกิดจากไขมัน หรือความเสื่อมของหลอดเลือดตามอายุ จึงควรไปพบแพทย์เพื่อตรวจให้ละเอียด ระหว่างนี้ถ้ายังสามารถวิ่งได้ ก็ควรให้วิ่งต่อไปบ้าง แต่ไม่ควรวิ่งหักโหม ตามตารางการแข่งขัน เรามักได้ยินบ่อยๆว่านักวิ่งยังมีโอกาสเสียชีวิตจากการแข่งขันได้เสมอ ดังนั้นก่อนลงแข็งควรตรวจสุขภาพ เจาะเลือด ตรวจคลื่นหัวใจ ตรวจสภาพเส้นเลือดที่ขาให้ละเอียดก่อนครับ